Nordjysk Dyreredning forsøgte fredag forgæves at overtale ejeren af hestene i Farsø til at give hestene et midlertidigt hjem.

Fredag forsøgte Sysser Nørholm fra Nordjysk Dyreredning at mægle med ejeren af fem heste, der tidligere er blevet politianmeldt af foreningen Nyt Hesteliv. En borger fra Farsø, Erling Jørgensen havde tilbudt at give hestene et midlertidigt hjem og gratis give dem foder og vand, indtil ejeren fik bragt forholdene i orden. Men efter en snak med ejerens søn fredag stod det klart, at de ikke kunne nå til enighed. - Jeg kørte skuffet derfra. Jeg var overbevist om, at det her var den rigtige vej, men det var det desværre ikke. Men jeg giver ikke op, siger Sysser Nørholm. Foreningen Nyt Hesteliv politianmeldte i juli måned ejeren af hestene på baggrund af billeder, der var taget i stalden. De mener, at hestene er underernærede. Onsdag demonstrerede en gruppe borgere foran ejerens hus, og der er planer om endnu en demonstration i weeekenden.